En 40-årig syrisk mand er blevet sigtet for overtrædelse af dyreværnsloven, efter at Nordjyllands Politi mødte op og konstaterede, at der var foregået halalslagtning i mandens lejlighed

Ved du noget? Tip os på 1224@eb.dk eller sms/mms på 1224 (alm. takst)

To geder er ifølge Nordjyllands Politi lørdag blevet halalslagtet i en lejlighed i Kaas.

Politiet troppede op på adressen i Brogaardsgade i Kaas sidst på eftermiddagen. Her mødte der betjentene et ejendommeligt syn. I et rum i lejligheden hang to nyslagtede geder.

En person så, at en ged var i færd med at blive slæbt op i lejligheden. Det undrede personen så meget, at politiet blev kontaktet.

- Vi vidste med det samme, at der var noget galt. Det kan ikke være et lovligt forhold, hvis man slæber en ged op i en lejlighed. Der er jo regler om, at der skal være strøelse og den slags, siger vagtchef ved Nordjyllands Politi, Karsten Højrup Kristensen, til Ekstra Bladet.

- Det er vores opfattelse, at slagtningen er foregået umiddelbart inden, at vi ankommer til lejligheden, siger vagtchefen videre.

- Der har været vældigt meget blod omkring slagtningen, og de var hængt op i benene, siger vagtchefen.

Da Falck kom for at hente de to slagtede geder, lå de på vejen ved siden af en patruljevogn. Politiet havde på det tidspunkt fjernet dem fra lejligheden. Foto: René Schütze

En 40-årig syrisk mand er blevet sigtet efter dyreværnslovens bestemmelser og for at have overtrådt bekendtgørelsen om slagtning og aflivning af dyr. Det er endnu uklart, hvordan syreren stiller sig i forhold til sigtelsen.

Politiet fik anmeldelsen klokken 17.21.

Ekstra Bladet har talt med flere vidner på stedet. De fortæller, at det hele begyndte, da en kvinde bemærkede, at nogle mænd var ved at slæbe en ged ud fra et bagagerum på en bil.

Geden havde benene kneblet og var skjult under et tæppe. Men dens højlydte brægen var ikke til at tage fejl af.

Det fik kvinden til at henvende sig hos købmanden, hvor hun fortalte om sin usædvanlige observation.

Det var fra købmanden, at politiet blev kontaktet.

Det var i lejligheden over Spar-købmanden i Kaas, at den efter politiets opfattelse ulovlige slagtning fandt sted. Foto: René Schütze

Siden ankom politiet, og det var ikke umiddelbart muligt for ordensmagten at få kontakt til personerne i lejligheden.

Artiklen fortsætter under faktaboksen...



'Vi tager på det skarpeste afstand' Dyrenes Beskyttelse var i 2014 med til at indføre et lovkrav herhjemme om, at alle dyr skal være bedøvede forud for slagtning. Presseansvarlig Claus Nielsen fra Dyrenes Beskyttelse understreger, at han endnu ikke ved, om de to geder har været forsøgt bedøvet. Men han siger: - Vi tager på det skarpeste afstand fra det, man normalt kender som halalslagtning uden forudgående bedøvelse. Det er et lovkrav, som af gode grunde ikke kan fraviges eller søges dispensation til, da det er helt og aldeles uacceptabelt at skære halsen over på ubedøvede dyr.

Politiet fik imidlertid adgang fra en bagtrappe på bagsiden af ejendommen. Oven på fik folkene i lejligheden travlt med at fjerne sig fra vinduerne, inden det altså til sidst lykkedes politiet at komme i dialog.

Det er ikke første gang, at Nordjyllands Politi er impliceret i en sag om halalslagtning af dyr. 15. marts var den gal i Aalborg.

- Vi havde altså på fornemmelsen, at det kunne være noget lignende, der skete. I Aalborg var der dog tale om et får, siger Karsten Højrup Kristensen.

Politiet har beslaglagt de slagtede geder. De vil nu blive kørt til et frysehus, og så skal Kredsdyrlægen og Fødevarestyrelsen på et tidspunkt have lov til at kigge på dem.

Der var ingen af de karakteristiske gule øremærker på gederne, da Ekstra Bladets fotograf tog billede af dem. Foto: René Schütze

Senere skal politiet se på, om det er muligt at finde ud af hvilken besætning, gederne stammer fra. Der er nemlig også regler om, at alle avlsdyr i Fødevareindustrien skal være registrerede.

- Vi kan ikke sige, om gederne var mærket. Det undersøger vi selvfølgelig også, siger vagtchefen.